(vovworld) - ວັນທີ 22/4, ປະທານາທິບໍດີ Barak Obamaເລີ່ມຕົ້ນການຢ້ຽມຢາມ 4 ປະເທດອາຊີຄື: ຍີ່ປຸ່ນ, ສເກົາຫຼີ, ມຽນມາ ແລະ ຟີລິບປິນ. ການຢ້ຽມຢາມທີ່ດຳເນີນໃນເວລາ 1 ສັບປະດາ, ໃນລະຫວ່າງວັນທີ 22 – 28/4 ຂອງທ່ານ, ແມ່ນເພື່ອແນໃສ່ຢັ້ງຢືນແຜນນະໂຍບາຍສ້າງຄວາມສົມດູນໃຫ້ແກ່ຍຸດທະສາດຂອງອາເມລິກາຢູ່ອາຊີ - ປາຊີຝິກ. ຍົກອອກບັນດາຄຳໝັ້ນສັນຍາຂອງອາເມລິກາ ກ່ຽວກັບການຮ່ວມມືດ້ານການເມືອງ ແລະ ເສດຖະກິດທີ່ມີຕໍ່ບັນດາພັນທະມິດຢູ່ພາກພື້ນ. ວົງການນັກໄຈ້ແຍກໃຫ້ຂໍ້ສັງເກດວ່າ, ການຢ້ຽມຢາມບັນດາປະເທດອາຊີຄັ້ງນີ້, ເປັນການທ້າທາຍຫຼາຍຢ່າງສຳລັບ ປະທານາທິບໍດີ Barak Obama.
ປະທານາທິບໍດີ ອາເມລິກາ Barak Obama ແລະ
ນາຍົກລັດຖະມົນຕີ ຍີ່ປຸ່ນ Shinzo Abe
ຕາມວົງການນັກໄຈ້ແຍກແລ້ວ, ການຢ້ຽມຢາມບັນດາປະເທດອາຊີຄັ້ງນີ້ຂອງ ປະທານາທິບໍດີ Barak Obama ດຳເນີນໄປໃນສະພາບຄວາມເຄັ່ງຕຶງ ລະຫວ່າງຈີນ - ຍີ່ປຸ່ນ ສືບຕໍ່ເພີ່ມຂຶ້ນ. ການພົວພັນລະຫວ່າງສອງປະເທດພັນທະມິດຂອງວໍຊິງຕັນ ແມ່ນຍີ່ປຸ່ນ ແລະ ສເກົທຫຼີ ກໍ່ເກີດບັນຫາຍ້ອນການພິພາດອະທິປະໄຕທະເລ, ເກາະ ລະຫວ່າງສອງປະເທດ. ໃນຂະນະນັ້ນ, ສະພາບຢູ່ແຫຼມເກົາຫຼີ ນັບມື້ນັບເຄັ່ງຮ້ອນ, ດ້ວຍເລື່ອງພຽງຢາງສືບຕໍ່ຍິງທົດລອງລູກສອນໄຟ ເພື່ອໂຕ້ຕອບການຊ້ອມຮົບຮ່ວມລະຫວ່າງອາເມລິກາ - ສເກົາຫຼີ. ນອກນັ້ນ, ວິກິດການຢູ່ ຢູແກຼນ ກໍ່ຄືການເຈລະຈາສັນຕິພາບລະຫວ່າງອິດສະຮາແອນ - ປາແລດສະຕີນ, ເສິກກາງເມືອງຢູ່ຊີຮີ… ກໍ່ແມ່ນບັນຫາທີ່ອາເມລິກາເອົາໃຈໃສ່ທີ່ສຸດໃນການປະຕິບັດນະໂຍບາຍມຸງໄປສູ່ອາຊີ.
ຢັ້ງຢືນແຜນນະໂຍບາຍສ້າງຄວາມສົມດູນໃນຍຸດທະສາດຢູ່ອາຊີ - ປາຊີຝິກ
ກ່ອນການຢ້ຽມຢາມ, ຜູ້ອຳນວຍການຂັ້ນສູງ ຮັບຜິດຊອບບັນດາບັນຫາອາຊີຂອງສະພາຄວາມໝັ້ນຄົງອາເມລິກາ Evan Medeidos ຢືນຢັນວ່າ ຍາມໃດອາເມລິກາ ກໍ່ໃຫ້ຄຳໝັ້ນສັນຍາຢ່າງຄົບຖ້ວນກັບພາກພື້ນອາຊີ - ປາຊີຝິກ. ນີ້ບໍ່ແມ່ນບັນຫາການເມືອງ ຫາກແມ່ນການປົກປ້ອງຜົນປະໂຫຍດທາງດ້ານເສດຖະກິດ, ຄວາມໝັ້ນຄົງຂອງອາເມລິກາ ຢູ່ພາກພື້ນນີ້, ສິ່ງດັ່ງກ່າວສະແດງອອກຜ່ານການຢ້ຽມຢາມ 4 ປະເທດອາຊີ, ພິເສດແມ່ນສອງພັນທະມິດຍຸດທະສາດຂອງອາເມລິກາ ແມ່ນ: ຍີ່ປຸ່ນ ແລະ ສເກົາຫຼີ ຂອງຜູ້ນຳທຳນຽບຂາວ.
ຍີ່ປຸ່ນແມ່ນປະເທດທຳອິດທີ່ປະທານາທິບໍດີ Barak Obama ມາຢ້ຽມຢາມ. ຄາດວ່າ ປະທານາທິບໍດີ Barak Obama ຈະເຂົ້າຮ່ວມງານລ້ຽງໂດຍ ພະເຈົ້າຈັກກະພັດ Akihito ເປັນເຈົ້າພາບ, ໄປຢ້ຽມຢາມພະວິຫານ Meiji ຢູ່ນະຄອນຫຼວງໂຕກຽວ. ທ່ານກໍ່ຈະເຈລະຈາກັບທ່ານນາຍົກລັດຖະມົນຕີ Shinzo Abe ກ່ຽວກັບບັນດາມາດຕະການເພີ່ມທະວີການພົວພັນ ພັນທະມິດ ແລະ ຄູ່ຮ່ວມມືປ້ອງກັນຄວາມສະຫງົບ ກໍ່ຄືການພົວພັນທາງການຄ້າ. ໃນການປະຊຸມຂ່າວກ່ອນການຢ້ຽມຢາມໃນວັນທີ 21/4, ຮອງຫົວໜ້າທີ່ປຶກສາຄວາມໝັ້ນຄົງແຫ່ງຊາດອາເມລິກາ Ben Rhodes ຢືນຢັນວ່າ, ອາເມລິກາ ຖືການພົວພັນ ພັນທະມິດກັບຍີ່ປຸ່ນແມ່ນສຳຄັນໃນຍຸດທະສາດອາຊີຂອງວໍຊິງຕັນ ແລະ ໃຫ້ຄຳໝັ້ນສັນຍາຫັນການພົວພັນນີ້ເປັນທັນສະໄໝ.
ຢູ່ ສເກົາຫຼີ, ປະທານາທິບໍດີ Barak Obama ຈະປຶກສາຫາລືກັບຄູ່ຕຳແໜ່ງ ສເກົາຫຼີ ທ່ານນາງ Pak Geun – hye ກ່ຽວກັບການເພີ່ມທະວີການພົວພັນ ພັນທະມິດ ແລະ ບັນດາການຜັນແປຫຼ້າສຸດຂອງສະພາບການຢູ່ແຫຼມເກົາຫຼີ. ປະທານາທິບໍດີ Barak Obama ຄາດຄະເນວ່າຈະຢ້ຽມຢາມບັນດາກຳລັງທະຫານອາເມລິກາ ທີ່ພວມຕັ້ງທັບຢູ່ ສເກົາຫຼີ. ການພິພາດຜືນແຜ່ນດິນຢູ່ອາຊີ, ໃນນັ້ນມີເຂດທະເລຈີນຕາເວັນອອກ ແລະ ທະເລຕາເວັນອອກ, ການໜູນຊ່ວຍຂອງອາເມລິກາໃຫ້ ສເກົາຫຼີ ໃນເຫດເຮືອບັກ Sewol ຖືກຈົມໃຕ້ນຳ້ກໍ່ແມ່ນບັນຫາຕົ້ນຕໍໃນການພົບປະລະຫວ່າງ ປະທານາທິບໍດີ Barak Obama ແລະ ທ່ານນາງປະທານາທິບໍດີ Pak Geun – hye.
ຢູ່ ມາເລເຊຍ, ປະທານາທິບໍດີ Barak Obama ຈະປຶກສາຫາລືກ່ຽວກັບບັນຫາຕ່າງໆຄື: ການເຈລະຈາສັນຍາຄູ່ຮ່ວມມືເຂດປາຊີຝິກ (TPP) , ການຮ່ວມມືປ້ອງກັນຊາດ, ປ້ອງກັນຄວາມສະຫງົບ, ປ້ອງກັນຄວາມສະຫົງບຢູ່ເຂດທະເລ ແລະ ການພິພາດກັນໃນທະເລຕາເວັນອອກ.
ຢູ່ຟີລິບປິນ, ປະທານາທິບໍດີ Barak Obama ຈະຢືນຢັນຄືນໃໝ່ຄຳໝັ້ນສັນຍາສຳລັບຄວາມສະຫົງບປອດໄພຂອງມານີລາ. ປະທານາທິບໍດີ Barak Obama ຈະເໜັ້ນໜັກຂໍ້ກຳນົດການປະພຶດ (COC) ລະຫວ່າງອາຊຽນ ແລະ ຈີນ ແມ່ນກົນໄກສຳຄັນທີ່ສຸດໃນການແກ້ໄຂການພິພາດຢູ່ທະເລຕາເວັນອອກ ແລະ ອາເມລິກາ ຖືວ່າ ຄວນຍູ້ແຮງວິວັດການສ້າງຂໍ້ກຳນົດການປະພຶດນີ້, ເພື່ອສ້າງຂອບເຂດທີ່ຕັ້ງໜ້າ ແລະ ມີລັກສະນະສ້າງສັນ ແນໃສ່ຄວບຄຸມການພິພາດຜືນແຜ່ນດິນ.
ການທ້າທາຍໃນຕໍ່ໜ້າ
ກ່ອນອື່ນໝົດຕ້ອງຢືນຢັນວ່າ, ໃນການຢ້ຽມຢາມອາຊີ, ອາເມລິກາຕ້ອງຍູ້ແຮງບົດບາດເປັນຄົນກາງໄກ່ເກ່ຍການພົວພັນບໍ່ດີລະຫວ່າງ ສເກົາຫຼີ - ຍີ່ປຸ່ນ ຍ້ອນການພິພາດອະທິປະໄຕ ກໍ່ຄືເລື່ອງບັນດາເຈົ້າໜ້າທີ່ຍີ່ປຸ່ນໄປຢ້ຽມຢາມພະວິຫານ Yasukuni, ເຊິ່ງແມ່ນບ່ອນບູຊານັກໂທດສົງຄາມຍີ່ປຸ່ນ 14 ຄົນ. ຄວາມເຄັ່ງຕຶງລະຫວ່າງສອງປະເທດພັນທະມິດສຳຄັນນີ້ໄດ້ຮັບຖືວ່າແມ່ນຄວາມສົນໃຈໃຫຍ່ທີ່ສຸດສຳລັບວໍຊິງຕັນ ໃນນະໂຍບາຍຫັນໄປສູ່ອາຊີຂອງອາເມລິກາ. ດັ່ງນັ້ນເລື່ອງສອງປະເທດພັນທະມິດຂອງອາເມລິກາໃນພາກພື້ນຮ່ວມມືກັນເພື່ອສ້າງສາຍພົວພັນໃຫ້ດີກວ່າ ຈະມີປະໂຫຍດໃຫ້ຝ່າຍຕ່າງໆ.
ໃນຂົງເຂດເສດຖະກິດ, ການເກ້ຍກ່ອມບັນດາປະເທດ, ໃນນັ້ນມີຍີ່ປຸ່ນ ແລະ ມາເລເຊຍ ຍູ້ແຮງ ການເຈລະຈາສັນຍາຄູ່ຮ່ວມມືເຂດປາຊີຝິກ (TPP)ໃຫ້ສຳເລັດ, ກໍ່ແມ່ນເນື້ອໃນສຳຄັນໃນລາຍການດຳເນີນງານ. ມາຮອດປະຈຸບັນການເຈລະຈາຕ່າງໆລະຫວ່າງຍີ່ປຸ່ນ - ອາເມລິກາ ກ່ຽວກັບ TPP ເຖິງວ່າບັນລຸໄດ້ຄວາມຄືບໜ້າທີ່ແນ່ນອນໃດໜຶ່ງແລ້ວກໍ່ຕາມ, ແຕ່ການຈັດວາງອັດຕາພາສີສຳລັບສອງໝວດສິນຄ້າຄືຊີ້ນງົວ, ຊີ້ນໝູ ແລະ ບັນດາຜະລິດຕະພັນນຳ້ນົມ ເຊິ່ງຍີ່ປຸ່ນອາລັກຂາ ແມ່ນບໍ່ໄດ້ຮັບຜົນເທົ່າທີ່ຄວນ.
ຍັງມີປັດໃຈໜຶ່ງອີກທີ່ສົ່ງຜົນສະທ້ອນ ເຖິງການຢ້ຽມຢາມຂອງ ປະທານາທິບໍດີ Barak Obama ນັ້ນແມ່ນການຄັດຄ້ານຂອງ ສປປເກົາຫຼີ. ໃນຖະແຫຼງການເມື່ອວັນທີ 21/4, ກະຊວງການຕ່າງປະເທດ ສປປ ເກົາຫຼີເນັ້ນໜັກວ່າ, ການຢ້ຽມຢາມຂອງ ປະທານາທິບໍດີ Barak Obama ພວມກີດຂວາງການເຈລະຈາ 6 ຝ່າຍ ກ່ຽວກັບບັນຫາປອດອາວຸດນິວຄະເລຍຢູ່ແຫຼມເກົາຫຼີ ແລະ ເລີ່ມຕົ້ນການຊ່ວງເສງອາວຸດຢູ່ອາຊີ - ປາຊີຝິກ. ສປປ ເກົາຫຼີໄດ້ກ່າວເຕືອນວ່າ, ປະເທດນີ້ຈະ ”ມານະພະຍາຍາມເພີ່ມບັນດາມາດຕະການນາບຄູ່ຂຶ້ນທົບ 2 ເທົ່າເພື່ອປົກປ້ອງປະເທດ”.ພ້ອມທັງເຕືອນໃຫ້ອາເມລິກາ ພິຈາລະນາຄືນການກະທຳຕ່າງໆທີ່ອາດຈະກໍ່ຄວາມເຄັ່ງຕຶງກັບ ສປປ ເກົາຫຼີກ່ອນ.
ການຢ້ຽມຢາມອາຊີຂອງ ປະທານາທິບໍດີ Barak Obama ໄດ້ເປັນການພິສູດໃຫ້ເຫັນວ່າ, ອາເມລິກາ ເອົາໃຈໃສ່ທີ່ສຸດເຖິງພາກພື້ນນີ້, ແຕ່ເພື່ອປະຕິບັດຈຸດປະສົງຂອງການຢ້ຽມຢາມໃຫ້ໄດ້ນັ້ນ, ມັນຈະແມ່ນການທ້າທາຍບໍ່ແມ່ນໜ້ອຍສຳລັບ ປະທານາທິບໍດີ Barak Obama.